**РЕПУБЛИКА СРПСКА**

**ГРАД БИЈЕЉИНА**

**ЈУ ЦЕНТАР ЗА СОЦИЈАЛНИ РАД**

**БИЈЕЉИНА**

**ПЛАН РАЗВОЈА СОЦИЈАЛНЕ ЗАШТИТЕ НА ПОДРУЧЈУ ГРАДА БИЈЕЉИНА ЗА ПЕРИОД 2019-2024. ГОДИНА**

Бијељина, октобар 2018. Године

**ПЛАН РАЗВОЈА СОЦИЈАЛНЕ ЗАШТИТЕ НА ПОДРУЧЈУ ГРАДА БИЈЕЉИНА ЗА ПЕРИОД 2019 - 2024. ГОДИНА**

**I УВОД**

Град Бијељина је 2014. године, усвојио Стратегију интегрисаног развоја Града Бијељина 2014-2023 године, која је послужила као основ за израду Плана развоја социјалне заштите Града Бијељина за период 2019-2024. година.

Стратегија интегрисаног развоја Града Бијељина 2014 – 2023. године, је кључни стратешко-плански документ Града Бијељина, који треба да подстиче будући раст и развој заједнице. Стратегија је израђена као оквир за дефинисање заједничких циљева, подстицања локалних снага, али и као одговор на изазове будућег развоја Града и свеукупног живота у њему. Као таква, Стратегија интегрисаног развоја је у складу са стратегијама и политикама на вишим нивоима власти, и то прије свега са нацртом Развојне стратегије БиХ 2010-2014, Стратегијом социјалне укључености из 2010, али и са другим секторским стратегијама на државном и ентитетском нивоу.

Овај плански докуменат дефинише укупан развој Града Бијељина, у којем посебно мјесто заузима развој социјалне заштите.

Планом развоја социјалне заштите за период 2019-2024. године ( у даљем тексту План) прецизније се дефинишу потребе и активности које треба предузети у циљу развијањa социјалне заштите, у којој се на најефикаснији начин користе постојећи и развијају нови ресурси у заједници, пружају квалитетније и разноврсније услуге, ради очувања и побољшања квалитета живота рањивих и маргинализованих појединаца и група.

План је заснован на показатељима и подацима којима располаже Центар за социјални рад Бијељина, као и научним сазнањима који указују на потребу за новим и другачијим задовољавањем потреба у систему социјалне заштите.

Саставни дио овог Плана чини Акциони план за реализацију конкретних активности, које се односе на приоритетне категорије, дефинисане овим документом.

**II ЦЕНТАР ЗА СОЦИЈАЛНИ РАД БИЈЕЉИНА**

Носилац послова из области социјалне заштите је Центар за социјални рад, чији је оснивач Скупштина Града.

У спровођењу дјелатности социјалне заштите и социјалног рада, Центар врши следећа јавна овлаштења:

a) пружа прву стручну помоћ грађанима,

б) рјешава у првом степену о остваривању права утврђених Законом о социјалној заштити (удаљем тексту Закон) и одлукама о проширеним правима у јединицама локалне самоуправе,

в) рјешава у првом степену о остваривању права из области дјечје заштите,

г) рјешава у првом степену о остваривању права из области породично-правне заштитеи старатељства,

д) ради на спровођењу мјера према малољетним лицима у кривичном поступку,

ђ) пружа социјалне услуге у поступку рјешавања о правима из области социјалне заштите,

е) врши надзор над хранитељским породицама,

ж) води евиденцију и документацију о правима, пруженим услугама и предузетим мјерамау оквиру своје дјелатности и издаје увјерења на основу евиденције и

з) врши исплату новчаних права утврђених Законом и другим прописима и општим актима.

Осим ових послова Центар обавља и стручне послове у спровођењу социјалне заштите и социјалног рада, породичне и дјечје заштите, и то:

а) открива и прати социјалне потребе грађана и проблеме у области социјалне заштите,

б) предлаже и предузима мјере у рјешавању социјалних потреба грађана и прати њихово извршење,

в) предлаже мјере за унапређивање социјалне заштите и планирање развоја система социјалне заштите у локалним заједницама, организује и спроводи одговарајуће облике социјалне и дјечије заштите и непосредно пружа социјалне услуге,

г) прати стање у области дјечје и породично-правне заштите, покреће иницијативе и предлаже мјере за унапређивање система дјечије и породичне заштите,

д) развија и унапређује превентивне активности које доприносе спречавању и сузбијању социјалних проблема,

ђ) пружа дијагностичке услуге, спроводи одговарајући третман, савјетодавне, терапијске услуге и стручну помоћ корисницима,

е) подстиче, организује и координира професионални и добровољни рад у области социјалне заштите,

ж) ради на развоју разноврсних модела збрињавања корисника у заједници и социјалнихуслуга у складу са потребама корисника, развија социјални рад у заједници,

з) пружа услуге помоћи и његе у кући, дневног збрињавања и прихватилишта,

и) подстиче и развија самопомоћ, добровољни рад, међуљудску солидарност, добротворне и хуманитарне дјелатности,

ј) обавља послове савјетовалишта за проблеме брака и породице, васпитања дјеце,усвојења,односа родитеља и дјеце,

к) обавља аналитичко-истраживачке послове у локалним заједницама и

л) обавља и друге послове утврђене законом и одлукама јединица локалне самоуправе.

Центар своју дјелатност обавља примјењујући савремена стручна и научна знања, важеће законске и друге прописе, користећи методе социјалног и другог стручног рада.

У обављању дјелатности из закона, Центар сарађује са другим јавним организацијама и установама, органима управе, удружењима грађана, вјерским заједницама, хуманитарним организацијама, те другим домаћим и страним физичким и правним лицима који учествују у обављању дјелатности социјалне заштите.

Центар за социјални рад Бијељина, за сада, ако се полази од броја становника у стању социјалне потребе и услуга које пружа, функционише у неадекватном простору (простор Опште болнице „Свети Врачеви“ уступљен на кориштење).

*Број становника на подручју Града Бијељина се повећао у односу на предратни период, а капацитети Центра за социјални рад (просторни и кадровски) нису пратили наведени раст. У наредном периоду потребно је завршити радове на новом објекту Центра за социјални рад (грађевинске радове и унутрашње опремање) који ће својим просторним и кадровским капацитетима моћи да пружи услуге социјалне заштите за велики број становника у стању социјалне потребе.*

Унутрашња организација је успостављена Правилником о организацији и систематизацији послова и радних задатака у ЈУ Центар за социјални рад Бијељина[[1]](#footnote-1). Послови који су у надлежности Центра обављају се кроз следећа одјељења и службе:

- Одјељење за социјалну заштиту врши стручне и управне послове из области социјалне, породично-правне заштите, заштите од насиља у породици и дјечије заштите.

- Одјељење за породично-правну заштиту врши стручне и управне послове из области породичне заштите.

- Служба за послове из области малољетничке делинквенције и рада са васпитно запуштеном и занемареном дјецом обавља послове рада са малољетницима у сукобу са законом, васпитно занемареном и запуштеном дјецом, сарадњу са образовним институцијама, координацију и рад Дневног центра за дјецу у ризику као и друге послове који се посебним актом ставе у дјелокруг рада Службе.

- Служба за послове из области дјечије заштите обавља послове на рјешавању у првом степену о остваривању права из области дјечије заштите.

- Служба рачуноводства обавља послове из области праћење остваривања политике финансирања Центра, припремање нацрта/приједлога буџета Центра, праћење и евиденцију прихода иизвршење расхода буџета и израду финансијских извјештаја Центра, контролу правилности и законитости коришћења буџетских средстава, као и друге послове који се посебним актом ставе у дјелокруг рада Службе.

- Служба заједничких послова обавља послове пријемне канцеларије, протокола и архива, те послове за потребе Центра који се односе на одржавање, управљање, обезбјеђење и заштиту објеката, опреме и друге имовине коју користи Центар, одржавање чистоће и хигијене у просторијама Центра, као и друге послове који се посебним актима стављају у дјелокруг рада Службе.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| ЗАПОСЛЕНИ | 2015 | | | 2016 | | | 2017 | | | Стање у јануару 2018 | | |
| М | Ж | С | М | Ж | С | М | Ж | С | М | Ж | С |
| Социјални радници | 1 | 9 | 10 | 1 | 9 | 10 | 1 | 9 | 10 | 1 | 9 | 10 |
| Дефектолози | 0 | 1 | 1 | 0 | 1 | 1 | 0 | 1 | 1 | 0 | 1 | 1 |
| Педагози | 2 | 1 | 3 | 2 | 1 | 3 | 1 | 2 | 3 | 1 | 2 | 3 |
| Психолози | 0 | 3 | 3 | 0 | 3 | 3 | 0 | 3 | 3 | 0 | 3 | 3 |
| Правници | 1 | 2 | 3 | 1 | 2 | 3 | 1 | 2 | 3 | 1 | 2 | 3 |
| Административно особље | 3 | 4 | 7 | 3 | 4 | 7 | 3 | 4 | 7 | 5 | 6 | 11 |
| Остали | 1 | 1 | 2 | 1 | 1 | 2 | 0 | 1 | 1 | 1 | 1 | 2 |
| УКУПНО | **8** | **21** | **29** | **8** | **21** | **29** | **6** | **22** | **28** | **9** | **24** | **33** |

*Табела1. Преглед запослених у Центру за социјални рад у периоду 2015-јануар 2018*

*Слика 1. Полна структура запослених у Центру за социјални рад Бијељина у јануару 2018.*

Образовна структура запослених у ЈУ Центар за социјални рад Бијељина је следећа: ВСС – 22; ВШС-5; ССС-5; НК-1[[2]](#footnote-2).

*Слика 2. образована структура засполених у Центру за социјални рад Бијељина*

*Слика 3. Подаци о броју интеревција и обрађених случајева у периоду 2015-2017[[3]](#footnote-3)*

*Подаци у претходној табели и графиконима јасно показују да су капацитети (просторни и кадровски) Центра за социјални рад недовољни за рјешавање изражених проблема у области социјалне заштите и великог броја становника у стању социјалне потребе.*

**III ДОСТИГНУТИ НИВО СОЦИЈАЛНЕ ЗАШТИТЕ**

Систем социјалне заштите и дјечије заштите уређују Закон о социјалној заштити („Службени гласник Републике Српске“ број 37/12 и 90/16), Закон о дјечијој заштити („Службени гласник Републике Српске“ број 114/17), Породични закон („Службени гласник Републике Српске“ број 54/02, 41/08 и 63/14) и други закони и подзаконски акти.

Права, у складу са Законом о социјалној заштити, реализују се новчаним давањима, социјалним услугама и другим мјерама које се пружају појединцу, члановима породице или породици у цјелини и које имају за циљ задовољавање социјалних потреба, те спречавање настанка социјалних проблема.

Град Бијељина је 2013. године донио Одлуку о проширеним правима и услугама у области социјалне заштите („Службени гласник Града Бијељина“ број 5/13, 15/16 и 30/16) којом су, у складу са чланом 11. Закона о социјалној заштити, утврђена проширена права и услуге у социјалној заштити.

У табели која слиједи, дат је преглед броја и структуре корисника Центра за социјални рад за период 2015—2017.година. [[4]](#footnote-4)

|  |  |  |  |
| --- | --- | --- | --- |
| Право/услуга | Број корисника 2015.г. | Број корисника 2016.г. | Број корисника 2017.г. |
| Новчана помоћ | 353 | 326 | 362 |
| Помоћ и њега другог лица | 1422 | 1572 | 1620 |
| Једнократне новчане помоћи | 1023 | 859 | 828 |
| Смјештај у установе соц. заштите | 45 | 51 | 52 |
| Хранитељство | 14 | 18 | 21 |
| Право на подршку у изједначавању могућности дјеце и омладине са сметњама у развоју | 14 | 15 | 14 |
| Помоћ и њега у кући | 11 | 11 | 15 |
| Здравствено осигурање | 269 | 263 | 252 |
| Стамбено збрињавање | 30 | 21 | 21 |
| Смјештај у властиту породицу | 131 | 141 | 151 |
| Субвенције (вода и смеће) | 191 | 194 | 185 |
| Заштита ученичког стандарда | 144 | 128 | 214 |
| Обезбјеђивање огрева | 343 | 375 | 349 |
| Јавна Кухиња | 250 | 250 | 250 |
| Лица под старатељством | 242 | 219 | 229 |
| Породично-брачни односи | 249 | 294 | 266 |
| Насиље у породици | 126 | 123 | 98 |
| Дјеца са посебним потребама | 119 | 119 | 120 |
| Малољетници у сукобу са законом и асоцијалним понашањем | 95 | 76 | 175 |
| Корисници права из Закона о дјечијој заштити | 4270 | 4169 | 4046 |
| Услуге социјалне заштите | 5000 | 5000 | 5000 |

**IV ПРИОРИТЕТНЕ ГРУПЕ КОРИСНИКА**

У складу са потребама које имају, овим Планом дефинисане су следеће приоритетне корисничке групе :

* + - * Породица
      * Дјеца и малољетници у ризику -
      * Дјеца са сметњама у развоју
      * Стара лица

Анализирајући потребе сваке корисничке групе, дефинисан је Акциони план за период 2019-2024. године, у којем су јасно прецизирани задаци који се желе реализовати, рокови реализације, носиоци и актери ових активности.

***ПОРОДИЦА***

На подручју града Бијељина, према процјенама, на сеоском подручју, по мјесним заједницама, има око 19.500 домаћинстава, на подручју Јање од 3.600 домаћинстава и на градском подручју Бијељине око 20.000 домаћинстава, што укупно даје око 44.000 домаћинстава.[[5]](#footnote-5)

Изазови и проблеми са којима се суочава савремена породица су заиста велики, почев од тешкоћа у задовољењу материјалних потреба њених чланова, преко тешкоћа у остваривању своје васпитне функције, све лошије породичне организације, непостојања система вредности и компетентности породице.

Активности Центра за социјални рад, у наредном периоду, спроводиће се са циљем пружања подршке породицама у кризи.

Планиране активности:

- Материјална подршка породицама које су у стању социјалне потребе

- Организовање савјетодавног рада са члановима породице (са циљем јачања њених компетиција, јачања позитивних ресурса породице, уважавања личног инвестирања у промене, стручна подршка породици у превазилажењу развојних и других криза, васпитању дјеце и сл.)

- Развијање нових модела подршке и рада са породицом

- Организовање медијских и других кампања са циљем указивања на значај породице и живота у њој

- Развој хранитељства

- Процјена потреба за отварање Саветовалишта за брак и породицу

- Активно праћење стања породице из домена рада Центра.

|  |  |  |  |  |
| --- | --- | --- | --- | --- |
| **Активност** | **Носиоци** | **Рок** | **Резултат** | **Потребна материјална средства** |
| Материјална подршка породицама које су у стању социјалне потребе | Центар, Влада, Црвени крст, невладине организације, приватни субјекти | Стални задатак | Породице у стању социјалне потребе оствариле права на материјалну подршку | Буџет, донатори, средства других организација |
| Организовање савјетодавног рада са члановима породице | Центар за социјални рад | Стални задатак | Породице у стању социјалне потребе обухваћене савјетовањем | Буџет, пројектна средства |
| Развијање нових модела подршке и рада са породицом | Центар, удружења грађана која се баве проблемима породице | Стални задатак | Имплементирани нови модели подршке и рада са породицом | Буџет, пројектна средства |
| Организовање медијских и других кампања | Центар, НВО, медијске куће | Периодично | Промовисане породичних вриједности | Буџет, пројектна средства |
| Развој хранитељства | Центар за социјални рад, НВО | Стални задатак | Повећан број хранитељских породица | Буџет, пројектна средства |
| Процјена потреба за отварање Саветовалишта за брак и породицу | Центар, Градска управа Града Бијељина, | 2024. године | Израда Елабората о оправаности отварања Саветовалишта за брак и породицу | Буџет, пројектна средства |
| Активно праћење стања породице из домена рада Центра | Центар | Периодично | Анализа стања породице кроз годишње извештаје Скупштини Града Бијељина | Буџет |

***ДЈЕЦА И МАЛОЉЕТНИЦИ У РИЗИКУ***

Према подацима Центра за социјални рад Бијељина и искуствиима у свакодневном раду, све више је дјеце која имају неки облик асоцијалног или девијантног понашања. Поред вршења кривичних дјела, чији се починиоци процесуирају у надлежним институцијама, велики је број дјеце и малољетника који испољавају различите облике асоцијалног понашања: непохађање наставе, непоштовање ауторитета, посебно агресивно понашање, вршњачко насиље, проблеми у школској адаптацији (ремећење наставе) уживање психоактивних супстанци и алкохола, итд.

Ови проблеми често маскирају породичне проблеме са којима ова дјеца одрастају, а то су поремећени породични односи, неадекватна родитељска брига, социопатолошке појаве у породици, лош социоекономски статус породице итд.

Пракса показује да се са дјецом и малољетницима у ризику почиње радити тек када почине неко кривично дело, а да су до тада непримјећени у социјалној средини у којој одрастају.

Превентивне активности кључ су успеха у раду са дјецом и малољетницима тако да је правовремено препознавање и кориштење свих расположивих ресурса најбитније у ресоцијализацији.

Циљ је успоставити адекватне механизме подршке и сарадње фактора који ће допринијети превенцији малољетничког преступништва и утицати на смањење броја дјеце и малољетника у ризику.

Активности:

- Успоставити рад Дневног центра за дјецу у ризику у складу са Законом о социјалној заштити

- Активно се залагати за примјену законом прописаних мјера према малољетницима (алтернативних мјера)

- Спроводити мјере примарне превенције малољетничког преступништва

- Учествовати у медијским кампањама које имају за циљ подршку младима и смањење малољетничког преступништва

- Јачати међуинституционалну сарадњу

- Створити претпоставке за ширење услуга према малољетницима и дјеци у ризику на подручју града Бијељина

|  |  |  |  |  |  |
| --- | --- | --- | --- | --- | --- |
| ***Активности*** | ***Носиоци*** | ***Рок*** | | ***Резултат*** | ***Потребна материјална средства*** |
| *Успоставити рад Дневног центра за дјецу у ризику у складу са Законом о социјалној заштити* | Центар за социјални рад, Град Бијељина, НВО | 31.12.2020. године | | Добијена сагласност за рад Дневног центра за дјецу у ризику | Буџет,  Пројектна средства |
| *Активно се залагати за примјену законом прописаних мјера према малољетницима*  *( алтернативних мјера)* | Центар за социјални рад, Основни суд, Тужилаштво, Министарства, НВО | Континуирано | | Обезбјеђена примјена алтернативних мјера | Буџет, пројектна средства |
| *Спроводити мјере примарне превенције малољетничког преступништва* | Центар за социјални рад, школе, полиција, НВО | Континуирано | | Едукована дјеце и наставно особље, развијени програми ненасилне комуникације | Буџет, пројектна средства, |
| *Учествовати у медијским кампањама које имају за циљ подршку младима и смањење малољетничког преступништва* | Центар за социјални рад, НВО, медији | Континуирано | Промовисана подршка младима у ризику од малољетничког преступништва | | Буџет |
| *Јачати међуинституционалну сарадњу* | Све институције које се баве дјецом | Континуирано | | Успостављена сарадња-потписани споразуми о сарадњи | Буџет |
| *Створити претпоставке за ширење услуга према малолетницима и дјеци у ризику на подручју града Бијељина* | Центар, Град  Бијељина, домаћи  и страни донатори  министарства | Континуирано | | Успостављене нове услуге за дјецу и малољетнике у ризику | Буџет, пројектна средства |

***ДЈЕЦА СА СМЕТЊАМА У РАЗВОЈУ***

Правилник за процјену потреба и усмјеравање дјеце и омладине са сметњама у развоју, под лицима са сметњама у развоју подразумијева лица са оштећењем вида, са оштећењем слуха, лица са оштећењем у гласовно говорној комуникацији, са тјелесним оштећењима и хроничним обољењима, интелектуалним оштећењима, са психичким поремећајима и обољењима и лица са вишеструким сметњама.

Према подацима Центра за социјални рад Бијељина (а на основу рада Првостепене стручне комисије за процену потреба и усмеравање дјеце и омладине са сметњама у развоју) у Бијељини се на годишњем нивоу обради око 100 дјеце са различитим сметњама у психофизичком развоју.

У складу са законом, они остварују права из области социјалне и дјечије заштите.

Без обзира на оставривање законом загарантованих и проширених права и услуга, ова дјеца и њихове породице суочавају се са многим проблемима, који нису само материјалне природе.

Планом активности у наредном периоду, циљ нам је унаприједити положај и статус дјеце са сметњама у развоју и њихових породица.

Активности:

- Организовање Дневног центра за дјецу са сметњама у развоју

- Развој програма раног откривања дјеце са сметњама у развоју и правовременог реаговања

- Смањење искључености и интеграција у друштвене токове дјеце са сметњама у развоју

- Проширивање услуга у заједници намењених овој популацији.

|  |  |  |  |  |
| --- | --- | --- | --- | --- |
| *Активност* | *Носиоци* | *Рок* | *Резултат* | *Потребна материјална средства* |
| *Организовање Дневног центра за дјецу са сметњама у развоју* | Град Бијељина,  Центар за социјални рад | 31.12.2019.г. | Организован Дневни центар за дјецу са сметњама у развоју | Буџет, пројектна средства |
| *Развој програма раног откривања дјеце са сметњама у развоју и правовременог реаговања* | Центар за социјални рад, Дом здравља, болница, школа, родитељи, НВО | Континуирано | Успостављена сарадња са свим носиоцима | Буџет, пројектна средства |
| *Смањење искључености и интеграција у друштвене токове дјеце са сметњама у развоју* | НВО, Центар за социјални рад, Град Бијељина, медијске куће, културни центри, школе, | Континуирано | Дјеца укључена у друштвени живот | Буџет, пројектна средства, учешће грађана |
| *Проширивање услуга према овој популацији* | Центар за социјални рад, министраство, Град Бијељина | Стални задатак | Развијене нове услуге у заједници | Буџет, пројектна средства, учешће грађана |

***СТАРА ЛИЦА***

Подаци говоре у прилог чињеници да је наше становништво све старије (лица преко 65 година старости), због пада наталитета и дужег животног вијека.

Социјална сигурност старих суграђана је врло важан сегмент функционисања једног друштва, које треба да обезбиједи минимуме за живот и укљученост у друштвене токове најстаријих. Поред лоше материјалне ситуације, популација старих суочава се са недостатком садржаја за квалитетно попуњавање слободног времена, недостатком клубова за дружење, недоступношћу медицинских и других услуга итд.

Наш циљ је стварати услове за квалитетнији и достојанственији живот најстаријих суграђана.

Активности:

-Успостављање Дневног центра за старе

- Подршка старим лицима

- Оснивање Центра за пружање помоћи и његе у кући.

|  |  |  |  |  |
| --- | --- | --- | --- | --- |
| *Активност* | *Носиоци* | *Рок* | *Резултат* | *Потребна материјална средства* |
| *Успостављање Дневног центра за старе* | Центар за социјални рад, Град Бијељина, НВО | 2024. година | Организован Дневни центар за старе | Буџет, пројектна средства |
| *Подршка старим лицима* | Центар, Град Бијељина, Нво, Дом здравља, | Стална активност | Побољшан квалитет живота старих | Буџет, пројектна средства |
| *Оснивање Центра за пружање помоћи и његе у кући* | Центар за социјални рад, НВО | Крај 2021. године | Основан Центар за пружање помоћи и његе у кући и добијена сагласност за рад | Буџет,  пројектна средства |

**V КАДРОВСКЕ, МАТЕРИЈАЛНЕ И ПРОСТОРНЕ МОГУЋНОСТИ ЦЕНТРА ЗА СОЦИЈАЛНИ РАД БИЈЕЉИНА У ОСТВАРИВАЊУ ПЛАНА РАЗВОЈА СОЦИЈАЛНЕ ЗАШТИТЕ 2019-2024.ГОДИНЕ**

У току је изградња новог објекта Центра за социјални рад Бијељина, са објектом Дневног центра за децу са сметњама у развоју.

Овај пројекат, ријешиће многе проблеме са којима се суочавао Центар за социјални рад Бијељина у свом досадашњем раду (рад у неусловним просторијама, неадекватни и недовољни просторни капацитети за обављање комплексног стручног рада, немогућност развијања додатних услуга према корисницима итд.)

Посебно је важно напоменути, да ће се стављањем у функцију Дневног центра за дјецу са сметњама у развоју, ријешити проблеми многих породица, које годинама чекају ову услугу у локалној заједници.

Почетак рада у новом објекту, намеће и потребу ангажовања стручног особља које ће радити на реализацији активности прописаних законом, као и организовање едукација за све стручне раднике.

*Центар за социјални рад Бијељина, у наредном периоду мораће да јача своје кадровске капацитете, имајући у виду пораст броја становника (тај број се вишеструко повећао у односу на предратни период). Град Бијељина броји око 115.000 становника, од којих је велики број повратника, избјеглих и расељених лица, лица у стању социјалне потребе, лица са специфичним потребама, различитим патолошким појавама и сл.*

*Слика 4. Подаци о броју запослених радника у јануару 2018. године и потребном броју радника у складу са Правилником о условима за оснивање установа социјалне заштите и обављање дјелатности социјалне заштите*

План је, у наредном периоду, опремити простор намијењен раду Центра за социјални рад са Дневним центром за дјецу са сметњама у развоју и кадровски јачати ове институције и ускладити број стручних радника са Правилником о условима за оснивање установа социјалне заштите и обављање дјелатности социјалне заштите («Службени гласник Републике Српске»број 90/17).

Активности:

- Успоставити рад Центра за социјални рад у новосаграђеном објекту

- Успоставити рад Дневног центра за дјецу са сметњама у развоју у овиру новосаграђеног објекта

- Кадровски јачати Центар за социјални рад Бијељина и Дневни центар за дјецу са сметњама у развоју

- Обезбједити едукацију стручних радника

|  |  |  |  |  |
| --- | --- | --- | --- | --- |
| *Активности* | *Носиоци* | *Рок* | *Резултат* | *Потребна материјална средства* |
| *Успоставити рад Центра за социјални рад у новосаграђеном објекту* | Град Бијељина,  Центар за социјални рад | До половине 2019. године | Организован рад Центра за социјални рад Бијељина у носаграђеном објекту | Буџет, пројектна средства, министарство |
| *Успоставити рад Дневног центра за дјецу са сметњама у развоју у овиру новосаграђеног објекта* | Град Бијељина,  Центар за социјални рад | 31.12. 2019. године | Организован Дневни центар за дјецу са сметњама у развоју у овиру новосаграђеног објекта | Буџет, донаторска средства, министарство |
| *Кадровски јачати Центар за социјални рад Бијељина и Дневни центар за дјецу са посебним потребама* | Град Бијељина, Центар за социјални рад | Континуирано | Број стручних радника усклађен са нормативима стручног рада | Буџет |
| *Обезбједити едукацију стручних радника* | Центар за социјални рад, министарство, НВО | Континуирано | Стручни радници завршили програме едукације | Буџет, пројектна средства |

**ФИНАНСИЈСКА СРЕДСТВА**

Узимајући у обзир активности које су планиране овим документом, у наредном периоду неопходно је обезбједити раст буџета Центра за социјални рад Бијељина превасходно у домену расхода за лична примања, гдје су неопходна повећања ради кадровског јачања установе и усклађивања броја запослених са законским прописима. Раст расхода је евидентан и у домену социјалне заштите, како код основних права из Закона о социјалној заштити, тако и код проширених права. Остали трошкови у социјалној заштити директно су проузроковани растом броја корисника.

У табели која слиједи, дајемо табеларни приказ потребних средстава по годинама за реализацију активности планираних овим документом:

|  |  |  |  |  |  |  |
| --- | --- | --- | --- | --- | --- | --- |
|  | 2019 | 2020 | 2021 | 2022 | 2023 | 2024 |
| Центар за социјални рад | 1.682.900,00 | 1.700.500,00 | 1.797.000,00 | 1.860.000,00 | 1.899.000,00 | 1.924.000,00 |
| Расходи за лична примања | 1.445.400,00 | 1.550.500,00 | 1.637.000,00 | 1.690.000,00 | 1.724.000,00 | 1.724.000,00 |
| Материјални трошкови | 237.500,00 | 150.000,00 | 160.000,00 | 170.000,00 | 175.000,00 | 200.000,00 |
| Социјална зашитита | 4.896.200,00 | 4.980.000,00 | 5.075.000,00 | 5.175.000,00 | 5.265.000,00 | 5.360.000,00 |
| Основна права | 4.149.000,00 | 4.220.000,00 | 4.295.000,00 | 4.375.000,00 | 4.450.000,00 | 4.520.000,00 |
| Проширена права | 618.000,00 | 630.000,00 | 640.000,00 | 655.000,00 | 665.000,00 | 680.000,00 |
| Остали трошкови | 129.200,00 | 130.000,00 | 140.000,00 | 145.000,00 | 150.000,00 | 160.000,00 |
| Укупно | 6.579.100,00 | 6.680.500,00 | 6.872.000,00 | 7.035.000,00 | 7.164.000,00 | 7.284.000,00 |

Бијељина, октобар 2018. год.

ОБРАЂИВАЧ

ЈУ ЦЕНТАР ЗА СОЦИЈАЛНИ РАД БИЈЕЉИНА

1. У току је израда новог Правилника у унутрашњој организацији и систематизацији послова и радних задатака у ЈУ Центар за социјални рад Бијељина [↑](#footnote-ref-1)
2. Подаци са стањем у јануару 2018. године [↑](#footnote-ref-2)
3. Подаци преузети из Годишњег статистичког иизвјештаја [↑](#footnote-ref-3)
4. Подаци преузети из Извјештаја о раду ЈУ Центра за социјaлни рад Бијељина за 2015., 2016. и 2017. годину [↑](#footnote-ref-4)
5. Подаци преузети из Стратегије развоја Града Бијељина за период 2014-2023 [↑](#footnote-ref-5)